b'\n_START_ARTICLE_\nI... de la Icar\n_START_SECTION_\nIntrig\xc4\x83\n_START_PARAGRAPH_\nMarc Jarry, recent reales pre\xc8\x99edinte, este asasinat \xc3\xaen fa\xc8\x9ba a mii de spectatori de c\xc4\x83tre un lunetist necunoscut, \xc3\xaen timpul unei ceremonii dedicate. La pu\xc8\x9bin timp dup\xc4\x83, \xc3\xaentr-o cl\xc4\x83dire de birouri din apropiere, presupusul asasin Karl Eric Daslow (o anagram\xc4\x83 a lui Oswald, presupusul asasin al pre\xc8\x99edintelui american John F. Kennedy) este \xc3\xaempu\xc8\x99cat de un necunoscut, dar totul este f\xc4\x83cut s\xc4\x83 par\xc4\x83 c\xc4\x83 el s-a sinucis._NEWLINE_Un an mai t\xc3\xa2rziu, comisia de investiga\xc8\x9bie a asasinatului decide c\xc4\x83 pre\xc8\x99edintele Jarry a fost asasinat de Daslow. Procurorul Volney, care face \xc8\x99i el parte din Comisie, refuz\xc4\x83 s\xc4\x83 semneze verdictul, care \xc3\xael catalogheaz\xc4\x83 pe Daslow ca fiind nebun \xc8\x99i c\xc4\x83 s-a sinucis. Regula prevede c\xc4\x83, dac\xc4\x83 un membru al comisiei refuz\xc4\x83 s\xc4\x83 semneze, investiga\xc8\x9bia poate fi re\xc3\xaenceput\xc4\x83 de la zero. La o emisiune televizat\xc4\x83, Volney \xc3\xael \xc3\xaentreab\xc4\x83 pe \xc8\x99eful comisiei dac\xc4\x83 la \xc3\xaenceputul investiga\xc8\x9biei a primit un raport guvernamental \xc3\xaen care i se cerea s\xc4\x83 se asigure c\xc4\x83 Daslow va fi considerat asasinul. Volney nu avea nicio dovad\xc4\x83 pentru a sus\xc8\x9bine asta, dar are dreptate; \xc8\x98eful Comisiei, jenat, recunoa\xc8\x99te c\xc4\x83 a primit o astfel de cerere, dar el spune c\xc4\x83 nu i-a influen\xc8\x9bat judecata \xc3\xaen acest an._NEWLINE_Volney re\xc3\xaencepe investiga\xc8\x9bia \xc3\xaempreun\xc4\x83 cu echipa sa. La pu\xc8\x9bin timp dup\xc4\x83, Volney \xc8\x99i partenerii s\xc4\x83i descoper\xc4\x83 incoeren\xc8\x9be \xc3\xaen anchet\xc4\x83. Se pare c\xc4\x83 dovezile \xc8\x99i m\xc4\x83rturiile au fost falsificate, martorii nu au fost audia\xc8\x9bi deoarece au fost omor\xc3\xa2\xc8\x9bi, iar o autopsie nu a fost efectuat\xc4\x83. \xc3\x8entr-un film de amator, Volney descoper\xc4\x83 un al doilea lunetist, dar acesta este g\xc4\x83sit ucis la pu\xc8\x9bin timp dup\xc4\x83. Volney discut\xc4\x83 cu un psiholog despre Daslow, care a luat parte acum ceva timp la un experiment asem\xc4\x83n\xc4\x83tor cu cel Milgram, \xc3\xaen care se testeaz\xc4\x83 dac\xc4\x83 cet\xc4\x83\xc8\x9benii obi\xc8\x99nui\xc8\x9bi vor folosi tortura atunci c\xc3\xa2nd o autoritate \xc8\x99tiin\xc8\x9bific\xc4\x83 sau guvernamental\xc4\x83 le impune acest lucru._NEWLINE_Pe parcurs, Volney descoper\xc4\x83 implicarea membrilor crimei organizate care, \xc3\xaen schimb, au primit sprijin din partea serviciilor secrete. Un rol important a fost jucat de gangsterul Carlos de Palma, care a fost \xc8\x99i \xc3\xaen spatele asasin\xc4\x83rii altor opozan\xc8\x9bi din \xc8\x9b\xc4\x83ri str\xc4\x83ine. Volney afl\xc4\x83 \xc8\x99i de opera\xc8\x9biuni precum "Minos" \xc8\x99i "I de la Icar", \xc3\xaen care serviciile secrete dintr-o anumit\xc4\x83 \xc8\x9bar\xc4\x83 sunt implicate \xc3\xaen activit\xc4\x83\xc8\x9bi teroriste. Pre\xc8\x99edintele Jarry anun\xc8\x9base \xc3\xaen campania sa c\xc4\x83 va limita puterea serviciilor de informa\xc8\x9bii._NEWLINE_Pentru a afla mai multe informa\xc8\x9bii despre opera\xc8\x9biunea "I de la Icar", procurorul \xc3\xae\xc8\x99i sun\xc4\x83 so\xc8\x9bia pentru ca aceasta s\xc4\x83-i ofere o interpretare la Icar: "C\xc3\xa2nd soarele este asociat cu adev\xc4\x83rul, Icar \xc3\xae\xc8\x99i pierde aripile, deoarece s-a apropiat prea mult de adev\xc4\x83r." - \xc3\x8en acest moment, Volney, st\xc3\xa2nd la fereastr\xc4\x83, este asasinat de un lunetist.\n_START_SECTION_\nFilm\xc4\x83ri\n_START_PARAGRAPH_\nAc\xc8\x9biunea are loc \xc3\xaentr-un stat vestic fictiv, unde limba vorbit\xc4\x83 majoritar este franceza, dar sunt prezente \xc8\x99i germana, engleza \xc8\x99i spaniola. Loca\xc8\x9bia sau chiar \xc8\x99i continentul sunt necunoscute. Cl\xc4\x83dirile din capital\xc4\x83 sunt moderne, asemeni ora\xc8\x99ului Bras\xc3\xadlia. Sistemul politic este unul preziden\xc8\x9bial, \xc8\x99eful statului fiind Marc Jarry, victima de la \xc3\xaenceputul filmului._NEWLINE_Film\xc4\x83rile s-au desf\xc4\x83\xc8\x99urat \xc3\xaentre 14 mai \xc8\x99i 20 iulie 1979 \xc3\xaen modernul ora\xc8\x99 Cergy din suburbiile nord-vestice ale Parisului. Turnul EDF-GDF, proiectat de arhitectul Renzo Moro, este cl\xc4\x83direa de unde au fost trase focurile de arm\xc4\x83 pentru a asasinarea pre\xc8\x99edintelui Marc Jarry. Palatul guvernatorului a fost prefectura din Val-d\'Oise. \xc3\x8enc\xc4\x83perea folosit\xc4\x83 pentru \xc3\xaent\xc3\xa2lnirile de consiliu este Curtea Suprem\xc4\x83 de Justi\xc8\x9bie. Scena experimentului psihologic trebuia s\xc4\x83 aib\xc4\x83 loc ini\xc8\x9bial la Universitatea Laye, dar a avut loc ulterior la \xc8\x98coala de Business ESSEC din Cergy. Aceast\xc4\x83 fictiv\xc4\x83 Universitatea Laye este, de fapt, Universitatea Yale, iar experimentul prezentat \xc3\xaen film este faimosul experiment Milgram, Stanley Milgram fiind profesor la Universitatea Yale. Produc\xc4\x83torii au ales arhitectura modern\xc4\x83 \xc8\x99i inovativ\xc4\x83 a noului ora\xc8\x99 pentru a evita orice referiri la vreo \xc8\x9bar\xc4\x83 anume._NEWLINE_Regizorul Henri Verneuil a fost asistat de cineastul Philippe Lopes-Curval pentru acest film.\n_START_SECTION_\nRecep\xc8\x9bie\n_START_PARAGRAPH_\nRevista cinematografic\xc4\x83 german\xc4\x83 Filmdienst a l\xc4\x83udat filmul lui Verneuil, consider\xc3\xa2ndu-l un "film politic de crim\xc4\x83 care a tatonat \xc8\x99i testat re\xc8\x9beta suspansului pentru a-\xc8\x99i transmite convingerea suprem\xc4\x83, aceea de indiferen\xc8\x9b\xc4\x83 moral\xc4\x83 a individului." Nem\xc8\x9bii au completat: "jucat excelent, foarte captivant \xc8\x99i bine g\xc3\xa2ndit."'